ايلى كوهين (26 ديسمبر 1924 الاسكندريه , مصر - 18 مايو 1965 ميدان المرجه فى دمشق , سوريا) جاسوس اسرائيلى ، اسمه الحقيقى إلياهو بن شاؤول كوهين . اتولد ايلى كوهين يوم 26 ديسمبر 1924 فى الاسكندريه فى مصر ، وفى سنة 1944 انضم لمنظمة (الشباب اليهودى الصهيونى) فى الاسكندريه وكان متحمس جدا للسياسة الصهيونيه ضد العرب . وبعد حرب 48 بدأ هو وزمايله اعضاء المنظمة دى فى دعوة اليهود المصريين للهجرة الى فلسطين ، وفعلا هاجر ابوه وامه واخواته إلى فلسطين سنة 1949 لكنه ماهاجرش معاهم فى نفس الوقت واختار أنه يبقى موجود فى مصر مدة أطول علشان يساعد ابراهام دار ظابط الموساد فى مهمته المكلف بيها فى مصر وهى تجنيد مجموعة من العملاء لحساب الموساد يقوموا بتفجير المنشآت الامريكية فى القاهره و الاسكندريه بهدف افساد العلاقات بين مصر و امريكا . لكن المخابرات العامه المصريه قبضت على اعضاء الشبكة دى سنة 1954 فيما عرف بإسم فضيحة لافون نسبة الى وزير الدفاع الاسرائيلى وقتها بينهاس لافون ، وفى تحقيقات القضية دى قدر ايلى كوهين انه يقنع المحققين ببراءته وفعلا تم الإفراج عنه وسافر لاسرائيل سنة 1955 وانضم ل(الوحدة 131) فى الموساد وبعد كده رجع لمصر ، لكن بعدما قامت حرب العدوان الثلاثى على مصر سنة 1956 قبضت المخابرات العامه المصريه على ايلى كوهين للمرة التانية .